[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 26.8.2009

KOM(2009) 435 endelig

Forslag til

RÅDETS BESLUTNING

om bemyndigelse af Republikken Polen til at anvende en foranstaltning, der fraviger artikel 287 i Rådets direktiv 2006/112/EF om det fælles merværdiafgiftssystem

BEGRUNDELSE

1. Baggrunden for forslaget

I henhold til artikel 395 i direktiv 2006/112/EF af 28. november 2006 om det fælles merværdiafgiftssystem (herefter benævnt "momsdirektivet") kan Rådet med enstemmighed på forslag af Kommissionen bemyndige en medlemsstat til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller forhindre visse former for momsunddragelse eller momsundgåelse.

Ved brev registreret i Kommissionens Generalsekretariat den 22. juni 2009 anmodede Polen om bemyndigelse til at anvende en særlig foranstaltning, der fraviger momsdirektivets artikel 287, for med virkning fra 1. januar 2010 at kunne indrømme afgiftsfritagelse til afgiftspligtige personer med en årsomsætning på maksimalt 30 000 EUR.

I overensstemmelse med momsdirektivets artikel 395, stk. 2, underrettede Kommissionen ved brev af 22. juni 2009 de øvrige medlemsstater om Polens anmodning. Ved brev af 3. juli 2009 meddelte Kommissionen Polen, at den var i besiddelse af alle de oplysninger, som den fandt nødvendige for at kunne vurdere anmodningen.

I henhold til afsnit XII, kapitel 1, i momsdirektivet har medlemsstaterne mulighed for at anvende særordninger for små virksomheder, herunder en fakultativ ordning for afgiftsfritagelse af afgiftspligtige personer med en årsomsætning under et vist beløb.

Dette beløb varierer medlemsstaterne imellem afhængigt af bl.a. datoen for deres tiltrædelse.

De medlemsstater, der tiltrådte før den 1. januar 1978, og som har benyttet den mulighed, der er omhandlet i artikel 14 i Rådets direktiv 67/228/EØF af 11. april 1967, og således har indført en sådan ordning, kan fastholde ordningen (jf. artikel 284, stk. 1, i momsdirektivet). De medlemsstater, som pr. 17. maj 1977 opererede med afgiftsfritagelse for afgiftspligtige personer, hvis årsomsætning var mindre end modværdien i national valuta af 5 000 europæiske regningsenheder beregnet på grundlag af omregningskursen den pågældende dato, kan forhøje dette loft til 5 000 EUR (jf. momsdirektivets artikel 284, stk. 2), mens de medlemsstater, der indrømmede afgiftsfritagelse for afgiftspligtige personer med en årsomsætning, der var lig med eller med eller højere end dette beløb, kan forhøje loftet for at bevare fritagelsens reelle værdi (jf. momsdirektivets artikel 286).

De medlemsstater, der ikke har benyttet sig af denne mulighed, kan afgiftsfritage afgiftspligtige personer med en årsomsætning på maksimalt 5 000 EUR eller modværdien heraf i national valuta (jf. momsdirektivets artikel 285).

De medlemsstater, som er tiltrådt efter den 1. januar 1978, kan afgiftsfritage afgiftspligtige personer med en årsomsætning, der ikke overstiger det beløb, der blev fastsat ved deres tiltrædelse. Dette loft varierer medlemsstaterne imellem og svarer for hver af de pågældende medlemsstater til modværdien af det i momsdirektivets artikel 287, nr. 1-16, angivne beløb i national valuta beregnet på grundlag af omregningskursen på tiltrædelsesdatoen.

I henhold til momsdirektivets artikel 287, nr. 14, kan Polen indrømme afgiftsfritagelse til afgiftspligtige personer med en årsomsætning, der højst er lig med modværdien i national valuta af 10 000 EUR beregnet på grundlag af kursen på dagen for landets tiltrædelse.

Som begrundelse for deres anmodning om at hæve maksimumsgrænsen til 30 000 EUR gør de polske myndigheder gældende, at det derved bliver muligt at forenkle de administrative procedurer for et større antal små virksomheder og således lette de administrative byrder for flere af disse virksomheder og bidrage til deres udvikling. De påpeger desuden, at statens omkostninger forbundet med opkrævningen af moms hos disse afgiftspligtige personer er store i forhold til indtægterne.

De polske myndigheder påpeger, at den pågældende foranstaltning kun vil få ubetydelig indflydelse på det samlede beløb, der opkræves i moms i det endelige forbrugsled. Det skønnes, at omkring 90 000 ud af de 360 000 afgiftspligtige personer, der vil kunne gøre brug af ordningen for første gang, vil vælge at gøre det, hvilket vil resultere i et indtægtsfald på omkring 500 mio. PLN eller 0,4 % af de forventede momsindtægter i 2010.

Der erindres om, at Kommissionens forslag til direktiv af 29. oktober 2004 om forenkling af de momsmæssige forpligtelser (KOM(2004) 728 endelig) indeholder bestemmelser, der giver medlemsstaterne mulighed for at gøre afgiftsfritagelsen betinget af, at årsomsætningen ikke overstiger 100 000 EUR eller modværdien heraf i national valuta. Dette beløb kan reguleres på årsbasis.

I betragtning af momsdirektivets artikel 395 og de polske myndigheders argumenter finder Kommissionen, at den foranstaltning, som Polen søger om bemyndigelse til at træffe, opfylder betingelsen i nævnte artikel og navnlig gør det muligt at forenkle afgiftsopkrævningen. Med henvisning til ovenstående har Kommissionen derfor intet at indsige mod anmodningen fra de polske myndigheder, og den bør derfor forelægge Rådet et forslag herom.

Kommissionen mener dog, at undtagelsen kun bør indrømmes for en begrænset periode for med regelmæssige mellemrum og på basis af oplysninger fra de polske myndigheder at kunne vurdere, om de forhold, der på nuværende tidspunkt kan begrunde undtagelsen, fortsat gør sig gældende. Den mener desuden, at undtagelsen under alle omstændigheder bør ophøre med at være gældende, når først de harmoniserede regler, som Kommissionen foreslår gennemført på dette område, træder i kraft.

2. Høring af interesserede parter og konsekvensanalyse

Forslaget til beslutning tager sigte på at udvide anvendelsesområdet for en foranstaltning til forenkling af momsopkrævningen til et større antal små virksomheder. Det vil derfor være til fordel for især små virksomheder og den berørte medlemsstat. Der har ikke været behov for ekstern ekspertbistand eller for at konsultere de interesserede parter, og en konsekvensanalyse har heller ikke været nødvendig. Under alle omstændigheder vil beslutningen kun få begrænsede konsekvenser som følge af det snævre anvendelsesområde og den begrænsede gyldighedsperiode.

3. Forslagets retlige aspekter

Den foreslåede beslutning tjener til at bemyndige Polen til at anvende en særforanstaltning, der fraviger momsdirektivets artikel 287, og som fra den 1. januar 2010 giver mulighed for at indrømme afgiftsfritagelse til afgiftspligtige personer med en årsomsætning på maksimalt 30 000 EUR i stedet for de nuværende 10 000 EUR.

Beslutningens retsgrundlag består af momsdirektivets artikel 395, der selv blev vedtaget i henhold til EF-traktatens artikel 93. I henhold til momsdirektivets artikel 395 skal en medlemsstat, der ønsker at indføre foranstaltninger, der fraviger bestemmelserne i direktivet, indhente tilladelse fra Rådet i form af en rådsbeslutning. Da det drejer sig om en gennemførelsesforanstaltning i forbindelse med harmoniseringen af medlemsstaternes lovgivning om omsætningsafgifter, er forslaget i overensstemmelse med subsidiaritetsprincippet.

Forslaget er i overensstemmelse med proportionalitetsprincippet og går ikke videre, end hvad der er nødvendigt for sikre den ønskede forenkling. Det indebærer nemlig en meget begrænset udvidelse af anvendelsesområdet for den i Polen gældende afgiftsfritagelsesordning og er kun rettet mod et begrænset antal små virksomheder, der desuden selv kan vælge, om de ønsker at deltage i ordningen. Det afviger derfor kun i begrænset omfang fra principperne i direktivet og kun i den udstrækning, det er hensigtsmæssigt.

4. Budgetmæssige konsekvenser

Forslaget har ingen konsekvenser for Fællesskabets budget.

5. Yderligere oplysninger

I henhold til forslaget ophører beslutningen automatisk med at finde anvendelse den dag, hvor der træder harmoniserede regler for afgiftsfritagelse af små virksomheder i kraft i samtlige medlemsstater.

Forslag til

RÅDETS BESLUTNING

om bemyndigelse af Republikken Polen til at anvende en foranstaltning, der fraviger artikel 287 i Rådets direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 93,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Kommissionen[2], og

ud fra følgende betragtninger:

(1) Ved brev registreret i Kommissionens Generalsekretariat den 22. juni 2009 anmodede Polen om bemyndigelse til at anvende en særlig foranstaltning, der fraviger momsdirektivets artikel 287 i direktiv 2006/112/EF, for med virkning fra 1. januar 2010 at kunne indrømme afgiftsfritagelse til afgiftspligtige personer, hvis årsomsætning udgør modværdien i national valuta af maksimalt 30 000 EUR beregnet på grundlag af omregningskursen på dagen for landets tiltrædelse.

(2) I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 22. juni 2009 de øvrige medlemsstater om Republikken Polens anmodning. Ved brev af 3. juli 2009 meddelte Kommissionen Republikken Polen, den var i besiddelse af alle de oplysninger, som den fandt nødvendige for at kunne vurdere anmodningen.

(3) I henhold til afsnit XII, kapitel 1, i direktiv 2006/112/EF har medlemsstaterne mulighed for at anvende særordninger for små virksomheder, herunder en fakultativ ordning for afgiftsfritagelse af afgiftspligtige personer med en årsomsætning på under et bestemt beløb.

(4) I henhold til artikel 287, nr. 14, i direktiv 2006/112/EF kan Republikken Polen indrømme afgiftsfritagelse til afgiftspligtige personer med en årsomsætning, der højst er lig med modværdien i national valuta af 10 000 EUR beregnet på grundlag af kursen på dagen for landets tiltrædelse.

(5) Ved at hæve loftet til 30 000 EUR vil Republikken Polen kunne forenkle de administrative procedurer for et større antal små virksomheder og især de mindste af disse virksomheder og dermed bidrage til deres udvikling.

(6) Kommissionens forslag til direktiv af 29. oktober 2004 om forenkling af de momsmæssige forpligtelser (KOM(2004) 728 endelig)[3] indeholder bestemmelser, der giver medlemsstaterne mulighed for at gøre afgiftsfritagelsen betinget af, at årsomsætningen ikke overstiger 100 000 EUR eller modværdien heraf i national valuta, hvilket beløb kan reguleres på årsbasis. Anmodningen fra Republikken Polen er i overensstemmelse med dette forslag.

(7) Undtagelsen vil ikke berøre Det Europæiske Fællesskabs egne indtægter hidrørende fra merværdiafgift —

VEDTAGET FØLGENDE BESLUTNING:

Artikel 1

Uanset artikel 287 i direktiv 2006/112/EF bemyndiges Republikken Polen til at indrømme afgiftsfritagelse til afgiftspligtige personer med en årsomsætning, der højst er lig med modværdien i national valuta af 30 000 EUR beregnet på grundlag af kursen på dagen for landets tiltrædelse.

Artikel 2

Denne beslutning finder anvendelse fra den 1. januar 2010 og indtil den dato, hvor bestemmelserne i et direktiv om ændring af de årsomsætningslofter, under hvilke afgiftspligtige personer kan fritages for afgiftspligt, træder i kraft og under alle omstændigheder indtil senest den 31. december 2012.

Artikel 3

Denne beslutning er rettet til Republikken Polen.

Udfærdiget i Bruxelles, den .

På Rådets vegne

Formand

[1] EUT L 347 af 11.12.2006, s. 1.

[2] EUT C […] af […], s. […].

[3] EUT C 24 af 29.1.2005, s. 10.